Κόνραντ Βίλχελμ Χάζε

Ο **Κόνραντ Βίλχελμ Χάζε** (*Conrad Wilhelm Hase*, 2 Οκτωβρίου 1818 &ndash; 28 Μαρτίου 1902) ήταν Γερμανός αρχιτέκτονας και πανεπιστημιακός. Υπήρξε εξέχων εκπρόσωπος του νεογοτθικού αρχιτεκτονικού ρυθμού, ενώ διακρίθηκε και σε έργα συντηρήσεως.

## Βιογραφικά στοιχεία
Ο Χάζε γεννήθηκε στην πόλη Άινμπεκ της Κάτω Σαξονίας και ήταν ένα από τα δέκα τέκνα ενός φοροεισπράκτορα. Σε ηλικία 16 ετών άρχισε να σπουδάζει αρχιτεκτονική στο Αννόβερο, αλλά μετά την αποφοίτησή του δεν μπορούσε να βρει εργασία, ως μόλις εικοσάχρονος νεαρός. Χρειάσθηκε έτσι να μαθητεύσει κοντά σε έναν κτίστη, τον Κρίστοφ Άουγκουστ Γκέρστινχ (*Christoph August Gersting*, 1802-1872), ώστε να πιστοποιηθεί το 1840 ως εμπειροτεχνίτης. Στη συνέχεια ταξίδεψε επί εξάμηνο σε όλη τη Γερμανία, προκειμένου να παρατηρήσει διάφορα είδη και ρυθμούς της αρχιτεκτονικής. Τέλος μια υποτροφία από τον δήμο της Άινμπεκ του επέτρεψε να ολοκληρώσει τις σπουδές του στην υψηλού κύρους Ακαδημία Καλών Τεχνών του Μονάχου.

Το 1842 ο Χάζε επέστρεψε στο Αννόβερο και εργάσθηκε αρχικώς στην εταιρεία του Γκέρστινχ, αλλά ένα έτος αργότερα μπόρεσε να πάρει τη θέση του διευθυντή οικοδομικών κατασκευών στους Βασιλικούς Κρατικούς Σιδηροδρόμους του Αννόβερου, όπου σχεδίασε πολλούς σιδηροδρομικούς σταθμούς και διεύθυνε την κατασκευή τους. Το 1848 άρχισε έργα αποκαταστάσεως στον ναό του Αββαείου του Λόκουμ και κατάλαβε ότι αυτό τον ενδιέφερε περισσότερο. Το επόμενο έτος έγινε καθηγητής Πολυτεχνείο του Αννόβερου και συμμετέσχε στην ίδρυση της Ενώσεως Αρχιτεκτόνων Μηχανικών Αννόβερου (*Architekten- und Ingenieur-Verein Hannover*).

Το 1853 ο Χάζε πήρε ως σύζυγό του την Ουγγαρέζα τραγουδίστρια Άγκνες Μαρία Μπάμπνιχ (*Agnes Maria Cornelia Leguinia Babnigg*, 1828-1865) και απέκτησαν μαζί τρία τέκνα. Δύο χρόνια μετά τον πρόωρο θάνατό της ο Χάζε νυμφεύθηκε την Οτιλίε Φραντσίσκα Μπέρκελμαν (*Ottilie Franziska Annette Amalie Berckelmann*, 1832-1920) από το Λήμπενμπουργκ.

Ο Χάζε σχεδίασε συνολικά περισσότερα από 340 οικοδομήματα, από τα οποία 100 τουλάχιστον ήταν ναοί ή άλλα θρησκευτικά κτίσματα. Επιπλέον, συμμετέσχε σε πάνω από 150 προγράμματα αποκαταστάσεως-αναστηλώσεως. Του επιδαψιλεύθηκαν αρκετές τιμητικές διακρίσεις, ιδίως παράσημα. Τα ογδοηκοστά γενέθλιά του υπήρξαν αφορμή για αρκετές εκδηλώσεις και τιμές.

Ο Κόνραντ Βίλχελμ Χάζε πέθανε στο σπίτι του στο Αννόβερο σε ηλικία 83 ετών. Είχε ανακηρυχθεί επίτιμος δημότης του Χίλντεσχαϊμ και μία οδός στην πόλη αυτή πήρε το όνομά του προς τιμή του.

## Αξιοσημείωτα έργα

Αρχείο:Künstlerhaus Sophienstraße Hannover.jpg|Το «Σπίτι των Καλλιτεχνών» (*Künstlerhaus*) στο Αννόβερο
Αρχείο:Marienburg Castle in summer.jpg|Το Κάστρο του Μαρίενμπουργκ, κοντά στο Αννόβερο
Αρχείο:Wohnhaus von 1862 Wennigsen IMG 0008.jpg|Κτήριο μικτής χρήσεως στο Βένιγκζεν (1862)
Αρχείο:Nicolaikirche Lüneburg Ondra.jpg|Ο Ναός του Αγίου Νικολάου στο Λύνεμπουργκ (αποκατάσταση)
Αρχείο:Elisabethkirche von 1867 in Langenhagen IMG 6763.jpg|Ο ναός της Ελισάβετ στο Λανγκενχάγκεν (1867/1869)
Αρχείο:Salon der Hofdamen in der Marienburg.jpg|Δωμάτιο στο Κάστρο του Μαρίενμπουργκ (1863)


## Παραπομπές


## Βιβλιογραφία
* 
* *Conrad Wilhelm Hase. Baumeister des Historismus*, κατάλογος εκθέσεως, Historisches Museum am Hohen Ufer, Αννόβερο 1968
* Günther Kokkelink: «Der Kirchenbau des Conrad Wilhelm Hase und seiner Schüler in Hannover», στο *Geschichten um Hannovers Kirchen: Studien, Bilder, Dokumente*, Lutherhaus-Verlag, Αννόβερο 1983, σσ. 113-117
* Nadine Pflüger & Werner Beermann: «Der Architekt Conrad Wilhelm Hase und seine Bauten aus früher Zeit. Die Bahnhöfe Elze und Bahnhof Nordstemmen», τόμος 7 του *Schriftenreihe des Heimat- und Geschichtsvereins Elze und seiner Ortsteile e. V.*, Elze 2007
* Markus Jager, Thorsten Albrecht, Jan Willem Huntebrinker (επιμ.): *Conrad Wilhelm Hase (1818-1902): Architekt, Hochschullehrer, Konsistorialbaumeister, Denkmalpfleger*, Imhof Verlag, 2019, ISBN 978-3-7319-0904-0

## Εξωτερικοί σύνδεσμοι
* Βιβλιογραφία του Κ.Β. Χάζε στον κατάλογο της Εθνικής Βιβλιοθήκης της Γερμανίας 
* Συλλογή σχεδίων του Χάζε στο *Kulturerbe Niedersachsen*

Κατηγορία:Γερμανοί αρχιτέκτονες